༄༅། །དྲིས་ལན་གནས་སྟོན་རབ་གསལ་བཞུགས།། ཨོཾ་ཤྲཱི་ཡཾ། རྡུལ་རྙེད་ཞིང་ལས་ཞིང་གི་དམ་པ་མི་མཇེད་བཟོད་ལྡན་མི་མཇེད་ཞིང་། །ཇི་སྙེད་གླིང་ལས་གླིང་གི་མཆོག་གྱུར་འཛམ་བུའི་གསེར་ལྡན་འཛམ་བུའི་གླིང་། །དེ་སྙེད་སྟོན་ལས་སྟོན་པའི་གཙོ་བོ་ཤཱཀྱའི་རིགས་ལྡན་ཤཱཀྱའི་སྲས། །གྲངས་མེད་ལུས་སྤྲུལ་ལུས་ཀྱི་དམ་པ་མན་ངག་མཆོག་གི་མཆོག་ཏུ་འདུད། །ལེགས་བྱས་ཆུ་གཏེར་བསྲུབས་པའི་ཟེ་བ་ལས། །རིགས་ལྡན་མི་དབང་རིན་ཆེན་རྡུལ་བརྩེགས་གང་། །འཁོར་འབངས་གསེར་གྱི་རྭ་བས་རིམ་པར་བསྐོར། །ཆབ་སྲིད་གླིང་བཞིའི་དབུས་ན་བརྗིད་ཆགས་པ་འོ། །ཚོགས་གཉིས་གསེར་གྱི་འཛིན་མར་གནས། །ཡོན་ཏན་བང་རིམ་གྱེན་དུ་འཕྱུར། །ཆེ་བཞིའི་རིན་ཆེན་དཔལ་ལས་གྲུབ། །མི་དབང་ལྷུན་པོར་ཕྱག་བགྱིད་དོ། །དེ་ནས་གང་གི་གསུང་འཕྲིན་ལ། །ལན་ལྡོན་བགྱིད་ལ་སྤྲོ་བ་ཐོབ། ཇི་སྐད་དུ་བྱང་གི་གླིང་པ་ལ་ཚེ་ངེས་པ་ཅན་སོགས་ནས་སྡོམ་པའི་རྟེན་དུ་མི་རུང་བའི་བཤད་པ་ཙམ་ཡོང་བ་དང་གསུང་བ་ནི། ཚེ་ངེས་པ་ཅན་རྒྱུ་མཚན་དུ་བྱས་ནས་སྒྲ་མི་སྙན་པ་ལ་སྡོམ་པ་མེད་པར་འཆད་པ་མ་ཡིན་ལགས། འོ་ན་ཇི་ལྟར་སྙམ་ན། སྤྱིར་ངན་སོང་གསུམ། སྒྲ་མི་སྙན། ཟ་མ་མ་ནིང་སོགས་སྡོམ་པའི་རྟེན་དུ་མི་རུང་ཟེར་བ་འདི་གཙོ་བོར་ཐེག་པ་འོག་མ་ལ་གྲགས་པ་ཡིན་ཏེ། འདུལ་བ་ལས། མི་མ་ཡིན་པའི་འགྲོ་བ་པ་དང་། བྱང་གི་སྒྲ་མི་སྙན་པ་ནི་སྡོམ་པའི་ཞིང་ཉིད་མ་ཡིན་ཞེས་དང་། མངོན་པ་ལས། ཟ་མ་མ་ནིང་སྒྲ་མི་སྙན། །མཚན་གཉིས་མ་གཏོགས་མི་རྣམས་ལ། །སྡོམ་མིན་སྡོམ་པའང་དེ་བཞིན་ལ། །ལྷ་ལའང་མི་རྣམས་ལ་གསུམ་མོ། །ཞེས་བཤད། དེའི་དོན་ཡང་། ངན་སོང་གསུམ་སྡོམ་པའི་རྟེན་དུ་མི་རུང་སྟེ། གང་དང་ལྡན་པ་དང་གང་མེད་པས་སྡོམ་པ་དང་སྡོམ་མིན་དུ་འགྱུར་བའི་ངོ་ཚ་ཁྲེལ་ཡོད་ཀྱི་བསམ་པ་མེད་པ་དང་། ཁྱད་པར་དེ་དག་གི་རྒྱུད་ནི། ཞིང་ཚ་སྒོ་ཅན་ལ་རྩ་དང་འབྲུ་གང་ཡང་མི་སྐྱེ་བ་ལྟར་སྡོམ་པ་དང་སྡོམ་མིན་གང་ཡང་མི་སྐྱེ་ཞིང་། རྒྱུ་མཚན་དེས་ན་ངན་སོང་པ་དག་ལ་མཚམས་མེད་ལྔའི་ལས་ཀྱང་མེད་དོ་ཞེས་འཆད། ཟ་མ་དང་མ་ནིང་སོགས་ནི་རྟེན་གཉིས་ཀའི་ཉོན་མོངས་ཤེས་ཆེ་བ་དང་། གཉེན་པོ་སོ་སོར་རྟོག་པ་མི་བཟོད་པ་དང་། རྒྱུད་ལ་ངོ་ཚ་ཁྲེལ་ཡོད་མེད་པས་སྡོམ་པའང་མེད་ལ། སྡིག་པ་བྱ་བའི་བསམ་པ་མི་བརྟན་པས་སྡོམ་མིན་ཡང་མེད་དོ་ཞེས་འཆད་པ་ལགས། ཁྱད་པར་སྒྲ་མི་སྙན་པ་ལེན་པའི་རྟེན་དུ་མི་རུང་བའི་རྒྱུ་མཚན་ནི། ཡང་དག་པར་ལེན་པ་མེད་པས་སོར་སྡོམ་མེད་ལ། ཏིང་ངེ་འཛིན་གྱི་ལམ་མེད་པས་བསམ་གཏན་གྱི་སྡོམ་པ་སོགས་ཀྱང་མེད་པར་འཆད་པར་ལགས། དེའི་གོ་བ་ཡང་། སྤྱིར་སྒྲ་མི་སྙན་ན། ཚ་གྲང་། དབུལ་ཕོངས། འཐབ་རྩོད། གསག་བསྲུང་སོགས་ཀྱི་སྡུག་བསྔལ་མེད་ཅིང་། འདོད་ཡོན་ལ་ཞེན་པ་མེད་པ་སོགས་ཡོན་ཏན་ཆེན་པོ་དང་ལྡན་ཞིང་། མི་དགེ་བ་བཅུའི་ནང་ནས་ཡིད་མི་དགེ་བ་གསུམ་ལྡན་པའི་སྒོ་ཙམ་ནི་ཡོད་ཅིང་། ངག་གི་ཉེས་པ་ཚིག་འཁྱལ་དངོས་སུ་ཡོད་མོད། ཚེ་ངེས་པས་སྲོག་གཅོད་མེད། རྫས་དང་བུད་མེད་ལ་འཛིན་པ་མེད་པས། མ་བྱིན་ལེན་དང་ལོག་གཡེམ་མེད། རྒྱུད་འཇམ་པ་དང་ཀུན་ནས་མནར་སེམས་པའི་གཞི་མེད་པས་རྫུན་ཕྲ་མ་ཚིག་རྩུབ་སྟེ་མི་དགེ་བ་དྲུག་གཏན་ནས་མེད་པ་ཡིན་ཏེ། ཇི་སྐད་དུ། སྒྲ་མི་སྙན་ན་གསུམ་ཡོད་དེ། །དེ་ན་བདུན་པ་དངོས་སུ་ཡང་། །ཞེས་བཤད་པ་ལགས། །དེ་ལྟ་མོད་ཀྱི། དགེ་བ་བཅུའི་ནང་ནས་ཀྱང་། ཡིད་ཀྱི་དགེ་བ་གསུམ་དངོས་སུ་ཡོད་ཀྱང་། ལུས་ངག་གི་དགེ་བ་བདུན་གཏན་ནས་མེད་དེ། རང་བཞིན་གྱིས་བླུན་པས། ཕ་རོལ་གྱི་སྲོག་མི་གཅོད་ཀྱང་སྲོག་གཅོད་སོགས་སྤོང་བའི་སེམས་པ་ཡང་མེད་པས། སྡོམ་པ་དང་བར་མའི་དགེ་བ་སོགས་གང་ཡང་མེད་པ་ལགས། འོན་ཀྱང་ཐེག་ཆེན་པ་འདི་དག་སྒྲ་ཇི་བཞིན་ཁས་ལེན་པའི་ངེས་པ་མེད་པས་དམིགས་ཀྱི་བསལ་བའི་བཤད་པ་བཟུར་ནས་འཚོལ་དགོས་པ་ལགས། གླིང་གསུམ་རིགས་དྲུག་སོ་སོ་ལ་ཚེ་ངེས་མེད་དུ་བཤད་པ་དང་། རྡོ་རྗེ་དམྱལ་བ་དང་། མནར་མེད་ཀྱི་འགྲོ་བ་ལ་ཚེ་ངེས་པ་ཅན་ལས་གཞན་དུ། ཐར་པའམ་ཚེའི་འདུ་བྱེད་པའི་བཤད་པ་ཡོད་མེད་ཅེས་གསུངས་པ་ལ། འདི་ཡང་ཐེག་པ་འོག་མ་ལྟར་ན། ཚེའི་ཚད་དང་ངེས་མ་ངེས་ཤིན་ཏུ་གསལ་ཏེ། མངོན་པ་ལས། སྒྲ་མི་སྙན་ན་ཚེ་སྟོང་སྟེ། །གཉིས་ན་ཕྱེད་ཕྱེད་སྤངས་པའོ། །འདི་ན་མ་ངེས་ཐ་མར་ནི། །ལོ་བཅུ་དང་པོ་དཔག་ཏུ་མེད། །ཅེས་པ་ནས། ཏིལ་སྦྱང་ནང་ནས་ལོ་བརྒྱ་ཞིང་། །ཏིལ་གཅིག་ཕྱུང་བས་ཟད་འགྱུར་བ། །ཆུ་བུར་ཅན་གྱི་ཚེ་ཡིན་ཏེ། །གཞན་གྱི་ཚེ་ནི་ཉི་ཤུས་བསྒྱུར། །ཞེས་པའི་བར་བཤད་ནས། འོ་ན་དེ་དག་ཐུབ་ངེས་པ་ཅན་ཡིན་ནམ་སྙམ་ན། སྒྲ་མི་སྙན་མ་གཏོགས་པར་འཆི། ཞེས་སྒྲ་མི་སྙན་མ་གཏོགས་པའི་འགྲོ་བ་ཀུན་ལ་བར་མ་དོར་འཆི་བ་ཡོད་པར་བཤད། དེ་སྐད་དུ་ཡང་རང་འགྲེལ་ལས། དེ་ལྟར་ཚེ་དང་ལྡན་པའི་སེམས་ཅན་དེ་དག་ཚེ་ཡོངས་སུ་མ་རྫོགས་བར་མ་དོར་འཆི་བ་ཡོད་དམ་འོན་ཏེ་མེད་ཅེ་ན། སྒྲ་མི་སྙན་མ་གཏོགས་པར་འཆི། བྱང་གི་སྒྲ་མི་སྙན་ན་ནི་སེམས་ཅན་རྣམས་ཚེ་ངེས་པ་ཡིན་ཏེ། གདོན་མི་ཟ་བར་ཚེ་རངས་པར་འཆིའོ། །གཞན་དག་ནི་མ་ངེས་སོ། །གང་ཟག་རྣམས་ལས་བར་མ་དོར་འཆི་བ་མེད་པ་ཡང་མང་སྟེ། བྱང་ཆུབ་སེམས་དཔའ་སྐྱེ་བ་གཅིག་གིས་ཐོགས་པ་དགའ་ལྡན་ན་བཞུགས་པ་དང་། སེམས་ཅན་སྲིད་པ་ཐ་མ་པ་དང་། རྒྱལ་བས་བསྟན་པ་དང་། རྒྱལ་བའི་ཐད་དུ་གཏང་བའི་ཕོ་ཉ་དང་། དད་པ་དང་ཆོས་ཀྱི་རྗེས་སུ་འབྲང་བ་དག་དང་། བྱང་ཆུབ་སེམས་དཔའ་དང་འཁོར་ལོས་བསྒྱུར་བའི་ཡུམ་དེ་དག་ལྷུམས་ན་ཡོད་པ་དང་། དེ་ལྟ་བུ་ལ་སོགས་པའོ་ཞེས་བཤད་པའི་སེམས་ཅན་དེ་དག་ཀྱང་ཚེ་ངེས་པ་ཅན་ཡིན་ཞིང་། དེ་ཡང་། རྒྱལ་བའི་ཐད་དུ་གཏང་བའི་ཕོ་ཉ་ནི། དཔེར་མཚོན་ན། ཨ་སྨྲ་སྐྱོང་མ་ལ་ནེ་ཙོ་བཞིན་རྒྱས་ཞེས་པ་གཅིག་ཡོད་པ། བཅོམ་ལྡན་སྤྱན་འདྲེན་གྱི་ཕོ་ཉར་བཏང་བ་ཡངས་པ་ཅན་པའི་ལི་ཚ་བྱི་རྣམས་ཀྱིས་མདས་བསྣུན་ཡང་། མདའ་ས་ལ་ལྷུངས་ནས་མ་ཕོག་ཅིང་། བཅོམ་ལྡན་འདས་ལ་འཕྲིན་གྱི་དོན་གྲུབ་ནས་ཚུར་ལོགས་པ་ན་ལམ་དུ་ཁྲས་སྲོག་དང་ཕྲལ་བར་བཤད་པ་ལྟ་བུའོ། །རྒྱལ་བས་བསྟན་པ་ཞེས་པ་ནི། རྒྱལ་བའི་ལུང་བསྟན་པ་སྟེ། ཁྱིམ་བདག་གཟི་བརྗིད་ཀྱི་བུ་མངལ་ན་གནས་བཞིན་དུ། ལྷ་དང་མིའི་དཔལ་མྱོང་ནས་དགྲ་བཅོམ་པས་དགྲ་བཅོམ་པ་ཐོབ་པར་འགྱུར་རོ། །ཞེས་ལུང་བསྟན་པ། །དེ་མངལ་ན་གནས་བཞིན་དུ་མ་ཤི་བའི་རོ་བསྲེགས་ཀྱང་བུ་མ་ཚིག་པར་བཤད་པ་ལྟ་བུའོ། །དེས་ན་འགྲོ་བ་གཞན་དུ་ཚེ་མ་ངེས་པ་དང་། སྒྲ་མི་སྙན་པའི་ཚེ་ངེས་པ་ཡང་ལས་ཀྱི་འབྲས་བུ་ཡིན་པར་ཤེས་སོ། །དེ་ལྟར་མདོ་ལས་ཀྱང་བཤད་དེ། ཇི་སྐད་དུ། དགེ་སློང་དག་ཤར་གྱི་ལུས་འཕགས་ཀྱི་མི་རྣམས་ཀྱི་ཚེའི་ཚད་ནི་ལོ་ཉིས་བརྒྱ་ལྔ་བཅུ་སྟེ། དུས་མ་ཡིན་པར་འཆི་བ་ནི་ཡོད་དོ། །དགེ་སློང་དག་ནུབ་ཀྱི་བ་ལང་སྤྱོད་ཀྱི་མི་རྣམས་ཀྱི་ཚེའི་ཚད་ནི་ལོ་ལྔ་བརྒྱ་སྟེ། དུས་མ་ཡིན་པར་འཆི་བ་ནི་ཡོད་དོ། །དགེ་སློང་དག་བྱང་གི་སྒྲ་མི་སྙན་གྱི་མི་རྣམས་ནི་ཡོངས་སུ་འཛིན་པ་མེད་ཅིང་ང་ཡིར་མེད་ལ། ཚེ་ངེས་ཞིང་ཚེ་འཕོས་པའི་འོག་ཏུ་བདེ་འགྲོ་མཐོ་རིས་སུ་འགྲོ་སྟེ། དགེ་སློང་དག་རྣམ་པ་འདིས་ན་བྱང་གི་སྒྲ་མི་སྙན་གྱི་མི་རྣམས་ཀྱི་ཚེའི་ཚད་ནི་ལོ་སྟོང་ངོ་། །དུས་མ་ཡིན་པར་འཆི་བ་མེད་དོ། །དེས་ན་བཅོམ་ལྡན་འདས་ཀྱིས་ཚིགས་སུ་བཅད་པ་འདི་དག་བཀའ་སྩལ་ཏོ། །འཇིག་རྟེན་བདེ་བ་གང་ཅུང་ཟད། །དེ་དག་སྔོན་གྱི་སྦྱིན་པའི་འབྲས། །སྒྲ་མི་སྙན་པའི་མི་རྣམས་ནི། །ང་ཡིར་མེད་ཅིང་ཡོངས་འཛིན་མེད། །གོས་མཆོག་རབ་ཏུ་སྟོན་བྱེད་པ། །འདི་ནི་སྔོན་གྱི་སྦྱིན་པའི་འབྲས། །དེ་དག་རྣམས་ལ་ནད་མེད་ཅིང་། །དེ་ན་གྲང་དང་དྲོ་བ་མེད། །གཟུགས་དང་ཁ་དོག་ཕུན་སུམ་ཚོགས། །འདི་ནི= །ཁ་དོག་དྲི་དང་རོ་ལྡན་པའི། །འབྲས་དག་རྟག་ཏུ་ལོངས་སྤྱོད་བྱེད། །རྫ་མ་གཅིག་ཏུ་བཙོས་པ་ནི། །སྟན་ལས་མ་ལངས་གྱུར་གྱི་བར། །སྣོད་དུ་ཟད་པར་མི་འགྱུར་ཏེ། །དེ་དག་ཁྲོ་བ་ཡོད་མིན་ཏེ། །ཕན་ཚུན་དག་ཏུ་བརྩེ་ཞིང་དགའ། །ཕྲག་དོག་སེར་སྣ་མེད་པ་དག །འདི་ནི= །དེ་དག་ཡོངས་སུ་འཛིན་མེད་དེ། །མ་ཡིས་བུ་ཡང་ངོ་མི་ཤེས། །མྱ་ངན་མེད་ཅིང་དགའ་བ་སྟེ། །འདི་ནི= །མ་ཡིས་ལམ་སྟོང་དག་ཏུ་ནི། །བསྐྱུར་ནས་འགྲོ་བར་བྱེད་པ་ན། །མཛུབ་མོ་ལས་ནི་འོ་མ་འཛག །འདི་ནི་སྔོན་གྱི་སྦྱིན་པའི་འབྲས། །ཞེས་སོགས་བཤད་དོ། །འོ་ན་དེ་དག་ནི་མི་རྣམས་ཀྱི་ཚེ་ཚད་ངེས་མ་ངེས་ཡིན་གྱི། དམྱལ་བ་ནི་ཚེ་ཚད་ངེས་སམ་སྙམ་ན། མ་ཡིན་ཏེ། མདོ་ལས། དགེ་སློང་དག་སེམས་ཅན་དམྱལ་བ་ཆེན་པོ་རབ་ཏུ་ཚ་བ་རྣམས་ཀྱི་ཚེའི་ཚད་ནི་བསྐལ་པ་ཕྱེད་དེ། དུས་མ་ཡིན་པར་འཆི་བ་ནི་ཡོད་དོ་ཞེས་དང་། དེ་རུ་གང་གིས་སྐྱེ་སྙམ་ན། དེའི་འཕྲོ་ལས། མི་འདོད་པ་ཡི་ལས་བྱེད་པ། །རབ་ཏུ་ཚ་བར་སྐྱེ་བར་འགྱུར། །དགེ་སྦྱོང་དག་དང་བྲམ་ཟེ་དང་། །ཕ་དང་མ་ལ་གནོད་པ་དང་། །དེ་བཞིན་བླ་མར་གནོད་བྱེད་པ། །རབ་ཏུ་ཚ་བར་སྐྱེ་བར་འགྱུར། །ཞེས་དང་། དགེ་སློང་དག་དམྱལ་བ་ཆེན་པོ་མནར་མེད་པ་རྣམས་ཀྱི་ཚེའི་ཚད་ནི། བསྐལ་པ་གཅིག་ཡིན་ཏེ། དུས་མ་ཡིན་པར་འཆི་བ་ནི་ཡོད་དོ། །ཞེས་དང་། དེར་རྒྱུ་གང་གིས་སྐྱེ་སྙམ་ན། དེའི་འཕྲོ་ལས། གང་གི་འཕགས་པའི་བསྟན་པ་དང་། །ཆོས་ཀྱིས་འཚོ་བའི་འཕགས་པ་ལ། །རབ་ཏུ་ཁྲོ་བར་བྱེད་པ་དང་། །སྡིག་ཅན་ལོག་ལྟ་བྱེད་པ་དག །འབྲས་བུ་རང་ལ་གནོད་པར་འགྱུར། །འདོད་པ་དག་ལས་མ་གྲོལ་ན། །སྡིག་པ་དག་ལས་གྲོལ་མི་འགྱུར། །དེ་དང་དེ་ལས་མ་གྲོལ་ན། །ཕ་རོལ་དག་ཏུ་འཆིང་བར་འགྱུར། །དམྱལ་བའི་ལས་དག་བྱས་པ་ཡིས། །མནར་མེད་དག་ཏུ་འགྲོ་བར་འགྱུར། །ཞེས་བཤད། དེ་ཡང་ཅུང་ཟད་ཕྱེ་ན། སྤྱིར་ལས་ལ་ངེས་པའི་ལས་དང་མ་ངེས་པའི་ལས་གཉིས་ཡོད་ཅིང་། ངེས་པ་ལ་ཡང་། མཐོང་ཆོས་ལ་མྱོང་འགྱུར་སོགས་གསུམ་ཡོད་པ་ལས། མཚམས་མེད་ལྔའི་ལས་ལྟ་བུ་སྐྱེས་ནས་མྱོང་འགྱུར་གྱི་ལས་ཡིན་ལ། དེ་ལྔ་ཀའི་འབྲས་བུ་དམྱལ་བར་ངེས་མོད། དགེ་འདུན་དབྱེན་གྱི་ལས་ཀྱིས་མནར་མེད་ཁོ་ནར་ངེས་པ་ཡིན་པས་དབྱེན་གྱི་མཚམས་མེད་ལྕི་ཞིང་། དེ་ནས་བདེ་བར་གཤེགས་པའི་སྐུ་ལ་ངན་སེམས་ཀྱིས་ཁྲག་ཕྱུང་བ། དགྲ་བཅོམ་བསད་པ། མ་བསད་པ་རྣམས་རིམ་པས་ལྕི་ལ། ཕ་བསད་པ་ཡང་བར་བཤད་དོ། །འོ་ན་ལྷས་སྦྱིན་ལྟ་བུ་མཚམས་མེད་ཀྱི་ལས་གསུམ་བྱས་པ་དེས་དམྱལ་བར་ལན་གཅིག་ཁོ་ན་སྐྱེའམ། ལན་གྲངས་དུ་མར་སྐྱེ། གཅིག་ཁོ་ན་སྐྱེ་ན། མཚམས་མེད་གཅིག་བྱས་པ་དང་། དུ་མ་བྱས་པ་འབྲས་བུ་ཁྱད་མེད་དུ་འགྱུར་ལ། དུ་མ་སྐྱེ་ན། མཚམས་མེད་ཀྱི་ལས་ཐམས་ཅད་སྐྱེས་ནས་མྱོང་འགྱུར་དུ་བཤད་པ་དང་འགལ་ལོ་སྙམ་ན། ཆོས་མངོན་པ་ལས་ནི། ལྷག་པས་གནོད་པ་ལྷག་པར་འགྱུར་ཞེས། དམྱལ་བར་ལན་གཅིག་སྐྱེ་ཡང་། ལུས་ཉིས་འགྱུར་དང་། ཚོར་བ་སྡུག་བསྔལ་ཉིས་འགྱུར་སོགས་ཀྱི་སྡུག་བསྔལ་ལ་ལྷག་པོར་མྱོང་ཞེས་ལན་འདེབས་ལ། མདོ་སྡེ་པ་དག ལན་གྲངས་དུ་མར་སྐྱེ་ཡང་། སྐྱེས་ནས་མྱོང་འགྱུར་དུ་བཤད་པ་ནི་མྱོང་བའི་མགོ་རྩོམ་པའི་དབང་དུ་བྱས་སོ་ཞེས་བཞེད་མོད། མདོ་དང་འདུལ་བའི་དངོས་བསྟན་ལྟར་ན། མཚམས་མེད་ཀྱི་ལས་ལྕི་བ་ནི་མཐོང་ཆོས་ལ་མྱོང་འགྱུར་དུ་མངོན་ཏེ། འདུལ་བ་ལུང་ལས་ཀྱང་། ལྷས་སྦྱིན་ལུས་འདི་ཉིད་ལ་དམྱལ་བའི་མེ་འབར་བར་བཤད་ཅིང་། མདོ་ལས་ཀྱང་། གང་གི་ཕྱིར་སྐྱེས་བུ་རྨོངས་པ་ལྷས་སྦྱིན་གྱིས་དེ་བཞིན་གཤེགས་པའི་སྐུ་ལ་ངན་སེམས་ཀྱིས་ཁྲག་ཕྱུང་བ་དང་། དགེ་སློང་མ་དགྲ་བཅོམ་མ་བསད་པས་རང་གི་ལས་ཀྱིས་མནར་མེད་པར་སྐྱེས་སོ་ཞེས་བཤད་པས་སོ། །དེ་ལྟར་དམྱལ་བར་ཚེ་ཚད་ངེས་པ་ཅན་མ་ཡིན་མོད། དམྱལ་བ་མྱོང་འགྱུར་གྱི་ལས་དེ་མ་ཟད་བར་དུ་འཆི་འཕོ་བ་ནི་མེད་དེ། དམྱལ་བ་ན་སྲོག་གཅོད་ཀྱི་ལས་མེད་པའི་ཤེས་བྱེད་དུ། ལས་མ་ཟད་ན་བསད་ཀྱང་མི་འཆི་ཞེས་བཤད་པས་སོ། །དེས་ན་དམྱལ་བའི་ལས་ཟད་ན་ཚེ་ཚད་མ་རྫོགས་པར་འཆི་འཕོ་ཞིང་། ལས་མ་ཟད་ན་ཚེ་དུ་མའི་བར་དུ་དམྱལ་བར་སྐྱེ་དགོས་པར་མངོན་ལགས། འདི་ཡང་ཐེག་པ་ཐུན་མོང་བའི་ལུགས་ཏེ་ཐུན་མོང་མ་ཡིན་པ་ནི་འདིར་མ་སྤྲོས་སོ། །རྡོ་རྗེ་དམྱལ་བ་ནི། ཕ་རོལ་ཏུ་ཕྱིན་པ་མན་ཆད་ལ་མ་གྲགས་ཞིང་། རྡོ་རྗེ་ཐེག་པ་པས་མནར་མེད་ཀྱི་དམྱལ་བ་ལ། མིང་དེ་ལྟར་གཏགས་པའམ། ཡང་མནར་མེད་ཀྱི་དམྱལ་བ་གཞིར་བཞག་ནས། གནམ་ལྕགས་ཀྱི་རྡོ་རྗེ་མེ་འབར་བས་ལུས་ལ་འབིགས་པའི་སྡུག་བསྔལ་ཡོད་དོ་ཞེས་གླེང་བའང་ཐོས་ལགས་མོད། ཡིད་ཆེས་ཀྱི་ལུང་གསལ་བར་མ་ཁུམས་ལགས། ཡང་སྒྲུབ་སྡེ་ཁྱད་པར་ཅན་དང་དགེ་འདུན་གྱི་སྡེ་གསར་བཙུགས་བགྱིས་ན། བསོད་ནམས་དགེ་ཚོགས་འཕེལ་བའི་ཆ་ཇི་ཙམ་ཡོང་གསུངས་པ་ནི། དེ་ལྟ་བུ་ལ་བསོད་ནམས་གཞལ་དུ་མེད་པ་འབྱུང་བས། ཚད་འདི་ཙམ་ཞེས་གཟུང་བར་ནི་རྔོ་མི་ཐོགས་ཏེ། མདོ་ལས། སྐུལ་བྱེད་རྫས་ལས་བྱུང་བའི་བསོད་ནམས་བྱ་བའི་དངོས་པོ་བདུན་པོ་འདི་དག་ནི་འབྲས་བུ་ཆེ་བ་ཕན་ཡོན་ཆེ་བ་གཟི་བརྗིད་ཆེ་བ་རྒྱ་ཆེ་བ་དག་སྟེ། གང་དང་ལྡན་ན་རིགས་ཀྱི་བུའམ། རིགས་ཀྱི་བུ་མོ། འགྲོ་བ་དང་འདུག་པ་དང་གཉིད་ལོག་པ་དང་སད་པ་ན་ཡང་རུང་། རྟག་ཏུ་རྒྱུན་མི་འཆད་པར་བསོད་ནམས་སྐྱེས་ཤིང་ཉེ་བར་འཕེལ་བ་སྟེ། བདུན་གང་ཞེ་ན། རིགས་ཀྱི་བུའམ་བུ་མོ། ཕྱོགས་བཞིའི་དགེ་སློང་གི་དགེ་འདུན་ལ་ཀུན་དགའ་ར་བ་འབུལ་བར་བྱེད་པ་འདི་ནི་དང་པོའོ། །དེར་གཙུག་ལག་ཁང་བརྩིགས་པ་དང་། མལ་ཆ་དང་སྟན་དང་ཁྲི་དང་ཁྲིའུ་དང་སྟན་གྲུ་བཞི་དང་། འཚོ་བ་ནར་མ་དང་། ནད་པ་དང་ནད་གཡོག་ལ་སྦྱིན་པ་བྱིན་པ་དང་། རླུང་དང་གྲང་བའི་དུས་སུ་དགེ་སློང་ལ་བཟའ་བ་དང་བྱུག་པ་དང་སྐྱོ་མ་བྱིན་པ་ནི་བདུན་པ་སྟེ། བསོད་ནམས་ཀྱི་འབྲས་བུ་རྣམ་པར་སྨིན་པ་ནི་འདི་ཙམ་མོ་ཞེས་ཚད་གཟུང་བར་མི་ནུས་ཏེ། འོན་ཀྱང་བསོད་ནམས་མང་ཞིང་བསོད་ནམས་ཀྱི་འབྲས་བུ་ཆེན་པོ་ཞེས་བྱ་བའི་གྲངས་སུ་འགྲོའོ་ཞེས་བཤད་པས་སོ། །ཡང་རྣམ་པ་གཅིག་ཏུ་ན་བཤད་སྒྲུབ་ཀྱི་སྡེ་ཁྱད་པར་ཅན་གྱི་སྲོག་གསར་དུ་བཙུགས་པའི་དགེ་བ་ནི། ཚངས་པའི་བསོད་ནམས་ཞེས་བྱ་བའི་གྲངས་སུ་འགྲོ་ལ། དེ་ལྟ་བུའི་ཚངས་པའི་བསོད་ནམས་ནི་གང་། དེ་ལ་ཚད་དམ་ཕན་ཡོན་ཇི་ལྟ་བུ་སྙམ་ན། མདོ་ལས། གང་ཟག་བཞི་པོ་འདི་ཚངས་པའི་བསོད་ནམས་བསྐྱེད་པ་སྟེ། བཞི་གང་ཞེ་ན། གང་གིས་སྔོན་མ་བྱས་པའི་ཕྱོགས་སུ་དེ་བཞིན་གཤེགས་པའི་སྐུ་གདུང་དང་བཅས་པའི་མཆོད་རྟེན་རབ་ཏུ་གནས་པར་བྱེད་པ་དང་། སྔོན་མ་བྱས་པའི་ཕྱོགས་སུ་ཕྱོགས་བཞིའི་དགེ་སློང་གི་དགེ་འདུན་གྱི་གཙུག་ལག་ཁང་རབ་ཏུ་གནས་པར་བྱེད་པ་དང་། དེ་བཞིན་གཤེགས་པའི་ཉན་ཐོས་ཀྱི་དགེ་འདུན་གྱི་དབྱེ་བ་ཟླུམ་པ་དང་། གང་གིས་བྱམས་པ་དང་ལྡན་པའི་སེམས་འཁོན་མེད་པ་འགྲན་ཟླ་མེད་པ་དང་སྙིང་རྗེ་སོགས་སྒོམ་པའོ་ཞེས་བཤད་པའི་དགེ་བ་བཞི་པོ་དེ་ཚངས་པའི་བསོད་ནམས་ཡིན་ལ། དེ་ལ་ཚངས་པའི་བསོད་ནམས་ཞེས་འདོགས་པའི་རྒྱུ་ནི། ཚངས་པ་མདུན་ན་འདོན་གྱི་ཚེ་བར་བསྐལ་གཅིག་ཐུབ་ལ། འདིས་ཀྱང་བར་བསྐལ་གཅིག་གི་བར་མཐོ་རིས་སུ་བདེ་བ་ལ་ལོངས་སྤྱོད་བྱེད་ནུས་པས་ཚངས་པའི་བསོད་ནམས་ཏེ། བསྐལ་པར་མཐོ་རིས་དགའཾ་གནས་ཕྱིར། །བཞི་ཡི་ཚངས་པའི་བསོད་ནམས་ཡིན། །ཞེས་བཤད་པའོ། །འོ་ན་བཤད་སྒྲུབ་ཀྱི་སྡེ་གཉིས་ལས། གང་ཞིག་བསོད་ནམས་འཕེལ་སྙམ་ན། དེ་ལྟ་བུའི་སྡེ་གཉིས་ཚུགས་མཉམ་པའི་དབང་དུ་བྱས་ན། སྒྲུབ་པའི་སྡེ་བསོད་ནམས་ཆེ་བར་མངོན་ཏེ། མདོ་ལས། ཁྱིམ་བདག་སྔོན་བྱུང་བ་འདས་པའི་དུས་ན་བྲམ་ཟེ་ཤིང་ས་ལ་ཆེན་པོ་དུས་ཤེས་བྱ་བ་བྱུང་སྟེ། དེས་བྲམ་ཟེ་རྣམས་ལ་སྦྱིན་པ་འདི་ལྟ་སྟེ། གླང་པོ་ཆེ་བརྒྱད་ཁྲི་བཞི་སྟོང་གསེར་གྱི་བརྒྱན་པ་དང་། དེ་བཞིན་དུ་རྟ་བརྒྱད་ཁྲི་བཞི་སྟོང་། ཤིང་རྟ་བརྒྱད་ཁྲི་བཞི་སྟོང་། གསེར་དངུལ་གྱི་གཞོང་པ་བརྒྱད་ཁྲི་བཞི་སྟོང་གསེར་དངུལ་གྱིས་བཀང་པ་དང་། གཞལ་ཡས་ཁང་བརྒྱད་ཁྲི་བཞི་སྟོང་། གདན། བུ་མོ་བརྒྱད་ཁྲི་བཞི་སྟོང་རྒྱན་གྱིས་བརྒྱན་པས་བྲམ་ཟེ་རྣམས་ལ་སྦྱིན་པ་བཏང་ངོ་། །ཁྱིམ་བདག་དུས་ཀྱི་བྲམ་ཟེ་རྣམས་ལ་སྦྱིན་པ་འདི་ལྟར་བྱིན་པ་བས། ཕྱིའི་དྲང་སྲོང་འདོད་ཆགས་དང་བྲལ་བ་བརྒྱ་ལ་ཟས་བྱིན་ན་དེ་བས་འདི་འབྲས་བུ་ཆེའོ། །དེ་བས་ཛམ་བུའི་ཚལ་ན་འདུག་པའི་སྐྱེ་བོ་གཅིག་ལ་བྱིན་ན་དེ་ལས་འདི་འབྲས་བུ་ཆེའོ། །དེ་བཞིན་དུ་སྦྱར་ཏེ། རྒྱུན་བཞུགས་ཞུགས་པ་དང་། ཕྱིར་འོང་ཞུགས་པ་དང་། ཕྱིར་མི་འོང་བ་དང་། དགྲ་བཅོམ་པ་ཞུགས་པ་དང་དགྲ་བཅོམ་པ་གཅིག་ལ་བྱིན་ན་འདི་འབྲས་བུ་ཆེའོ། །དགྲ་བཅོམ་བརྒྱ་ལ་བྱིན་པས= ཕྱོགས་བཞིའི་དགེ་འདུན་ལ་ཀུན་དགའ་ར་བ་འབུལ་ན= དེ་བས་དེར་གཙུག་ལག་ཁང་བྱེད་ན= དེ་བས་དེ་ཉིད་དུ་མལ་ཆ་དང་སྟན་འབུལ་ན= དེ་བས་དེ་ཉིད་དགེ་འདུན་ལ་འཚོ་བ་རྟག་ཏུ་འབུལ་ན= དེ་བས་ཀྱང་གང་གིས་དཀོན་མཆོག་གསུམ་ལ་སྐྱབས་སུ་སོང་སྟེ་བསླབ་པའི་གཞི་ཡང་དག་པར་བླངས་ཏེ་གནས་ན= དེ་བས་བྱམས་པ་དང་ལྡན་པའི་སེམས་བསྒོམས་ན= དེ་ལྟར་དེ་དག་ཐམས་ཅད་པས་གང་གིས་འདུ་བྱེད་ཐམས་ཅད་མི་རྟག་པར་མཐོང་ཞིང་གནས་པ་དང་། འབད་རྩོལ་དང་བཅས་པར་རྗེས་སུ་མཐོང་བ་དང་། འདོད་ཆགས་དང་བྲལ་བར་རྗེས་སུ་མཐོང་བ་དང་། འགོག་པར་རྗེས་སུ་མཐོང་བ་དང་། སོ་སོར་བྱང་ཆུབ་པར་རྗེས་སུ་མཐོང་ཞིང་གནས་ན= ཁྱིམ་བདག་འདི་ལྟར་བསླབ་པར་བྱའོ་ཞེས་བསོད་ནམས་ཀྱི་རིམ་པ་ཇི་ལྟར་བཤད་པ་ལས་རྟོགས་ནུས་པ་ཡིན་ནོ། །རབ་དཀར་དད་པའི་གང་སྐུ་མདངས་བཀྲ་ཞིང་། །བླང་དོར་འབྱེད་པའི་བློ་མིག་སྟོང་གསལ་བ། །རྒྱུད་མང་སྙན་པའི་སྒྲ་དབྱངས་ཀྱིས་འཚོ་བའི། །མི་ལ་དབང་བསྒྱུར་ལྷ་དབང་རྒྱལ་གྱུར་ཅིག །དགེ་འདུན་གསོས་ཀྱི་གཟོཾས་སྦྱང་སྙིང་པོ་ལྟར། །གནས་མལ་སྦྱིན་པས་མགོན་མེད་ཟས་སྦྱིན་བཞིན། །གཙུག་ལག་ཁང་གི་ཁྱིམ་བདག་ཟས་སྦྱིན་དཔེ། །འདོད་པ་ཀུན་གྱིས་རབ་གནང་ཇི་བཞིན་དུ། །ཟས་དང་གནས་མལ་གནས་དང་བདོག་པ་ཀུན། །བསྟན་པའི་ཆེད་དུ་འཕགས་པའི་དགེ་འདུན་ལ། །ཡོངས་སུ་བསྔོ་བའི་སྐྱེས་བུ་ཆེན་པོ་ནི། །ལས་འབྲས་བསླུ་མེད་བདེན་པའི་རྟེན་འབྲེལ་གྱིས། །མཐོ་རིས་གནས་དང་ཐར་པའི་གྲོང་མཆོག་ཏུ། །གདོན་མི་ཟ་ལ་ངེས་པའི་གཏན་ཚིགས་མཐོང་། །དེ་སྐད་སྨྲ་འདི་འཇམ་དབྱངས་མ་ཏི་པའི། །ཞབས་རྡུལ་གཙུག་གིས་བསྟེན་པའི་ནཱ་གཱ་ཛྙཱས། །ས་སྐྱོང་མི་དབང་ནཱ་ཐ་བི་ཛ་པའི། །བཀའ་མཆིད་སྤྱི་བོས་བླངས་ཏེ་གྲུབ་པར་སྦྱར། །མདོར་ན་གླང་ཆེན་རྐང་རྗེས་དང་། །བླུན་པོ་ཁྱོད་རྗེས་མི་འདྲ་ཡིས། །དོན་མེད་བློ་སྤངས་བྱས་ཤིག་ན། །ངལ་བ་ཐོབ་པར་འགྱུར་ཏ་རེ། །དོན་མེད་གཞི་དང་ལྡན་པ་ཡི། །ནོར་ནི་ཕུང་བར་བྱེད་པ་སྟེ། །གང་གི་མགོ་ལ་གསེར་ཡོད་པའི། །བྱ་རོག་གིས་ནི་ཕུང་བྱེད་བཙལ། །སངས་རྒྱས་བཅོམ་ལྡན་འདས་སྟེང་རྒྱས་ན་ཆུ་ཀླུང་ན་རེན་ཛ་རའི་འགྲམ་བྱང་ཆུབ་ཀྱི་ཤིང་དྲུང་ན་བཞུགས་ཏེ། སངས་རྒྱས་ནས་རིང་པོ་མ་ལོན་པ་དཀྱིལ་ཀྲུང་གཅིག་གིས་ཞག་བདུན་འདས་པར་མཛད་དེ། དེ་ལ་སུས་ཀྱང་བསོད་སྙོམས་མ་ཕུལ་བས། ཚོང་པ་གང་སོན་དང་བཟང་པོས་སྦྲང་རྩི་དང་འདག་གྲུ་མང་དུ་ཕུལ་བས་བཀའ་སྩལ་པ། ཁྱོད་སངས་རྒྱས་དང་ཆོས་དང་འབྱུང་བར་འགྱུར་བའི་དགེ་འདུན་ལ་ཡང་སྐྱབས་སོང་ཞིག གང་གི་དོན་དུ་སྦྱིན་པ་བཏང་། །དེའི་དོན་དུ་འགྱུར་བ་སྟེ། །བདེ་བའི་དོན་དུ་སྦྱིན་བཏང་ན། །དེ་ནི་བདེ་བར་འགྱུར་བ་ཡིན། །བསོད་ནམས་རྣམ་སྨིན་བདེ་བ་དང་། །བསམ་པ་ཡང་ནི་འགྲུབ་པར་འགྱུར། །མྱུར་དུ་ཞི་བ་དམ་པ་ཡི། །མྱ་ངན་འདས་པ་རྟོགས་པར་འགྱུར། །ཕ་རོལ་ལས་བྱུང་གནོད་པ་ནི། །ལྷ་དང་བདུད་ཀྱི་རིགས་རྣམས་ཀྱིས། །བསོད་ནམས་ཁོ་ན་བྱེད་པ་ན། །བར་ཆད་བྱ་བར་མི་ནུས་སོ། །ཞི་གནཾས་ལྷས་མདོ་དྲངས་པར་ལུས་ཐོབ་པ་གང་ཞིག་བདག་ཉིད་འཆི་ཞིང་གཞན་གྱིས་མི་གསོད་པ་ནི། བདག་གི་རྐྱེན་གྱིས་གནས་དེ་ནས་འཆི་འཕོ་བའོ། །དེ་ལས་ལྡོག་པ་ནི། གཞན་རྐྱེན་གྱིས་གནས་དེ་ནས་འཆི་འཕོ་བའོ། །གཉིས་ཀ་ནི། གཉིས་ཀའི་རྐྱེན་གྱིས་འཕོ་བའོ། །གཉིས་མིན་ནི་འདུས་ཤེས་མེད་འདུ་ཤེས་མེད་མིན་དུ་ཉེ་བར་འགྲོ་བའོ། །དེ་ལ་ཁ་ཅིག་བདག་ཉིད་གནས་དེ་ནས་འཆི་འཕོ་སྟེ། འདུ་ཤེས་མེད་འདུ་ཤེས་མེད་མིན་སྐྱེ་མཆེད་ཀྱི་རོ་མྱངས་པས། ལུས་ཞིག་པའི་འོག་ཏུ་འདུ་ཤེས་མེད་འདུ་ཤེས་མེད་མིན་སྐྱེ་མཆེད་དུ་སྐྱེ། དེ་ནས་ཚེ་ཟད་པ་དང་འཆི་འཕོའོ། །ཁ་ཅིག་ཡོངས་སུ་མྱ་ངན་ལས་འདས་ཏེ་སྙོམ་འཇུག་དེའི་རོ་མ་མྱངས་པར། ལུས་ཞིག་ནས་འདུ་ཤེས་མེད་འདུ་ཤེས་མེད་མིན་སྐྱེ་མཆེད་དུ་སྐྱེ། ཚེ་གནས་པའི་འདུ་ཤེས་ཟད་པ་དང་མྱ་ངན་ལས་འདའོ། །ཞེས་བཤད་དེ་དཀའ་གནད་ཆེའོ། །དགོན་པ་གང་ཞེ་ན། རྡུལ་ཕྲ་རབ་དྲུག་ལ་རྡུལ་ཕྲ་མོ་གཅིག དེ་བཞིན་དུ་ཆུ་རྡུལ། ལྕགས་རྡུལ། རི་བོང་རྡུལ། ལུག་རྡུལ། གླང་རྡུལ། ཉི་ཟེར་རྡུལ། སྲོ་མ། ཤིག ནས། ནས་དྲུག་ལ་སོར་གཅིག སོར་བཞི་པ་དྲུག་ལ་ཁྲུ་གང་ངོ་། །ཁྲུ་ཕྱེད་བཞི་ལ་མི་སྲིད་དོ། ཁྲུ་བཞི་ལ་གཞུའོ། །གཞུ་ལྔ་བརྒྱ་ལ་རྒྱང་གྲགས་གཅིག་གོ །གདིང་བ་ལ་བདེ་གཤེགས་ཀྱི་སྲིད་དུ་མཐོ་དོ་སྟེ་ཁྲུ་གསུམ། ཞེང་དུ་མཐོ་ཕྱེད་དོ་སྟེ་སོར་དྲུག སྲིད་དུ་མི་ཆོག་ན་མཐོ་གང་བསྣན་ཏེ་ཁྲུ་ཕྱེད་དོ། །དེས་ན་ཁྲུ་ཕྱེད་ལྔའོ། །གཡན་པ་དགབ་ལ་སྲིད་དུ་མཐོ་བཞི་སྟེ་ཁྲུ་དྲུག ཞེང་དུ་མཐོ་དོ་སྟེ་ཁྲུ་གསུམ་མོ། །དབྱར་གྱི་རས་ཆེན་ལ་སྲིད་དུ་མཐོ་དྲུག་སྟེ་ཁྲུ་དགུའོ། །ཞེང་དུ་མཐོ་ཕྱེད་གསུམ་སྟེ་ཁྲུ་གསུམ་དང་སོར་བཅོ་བརྒྱད་དོ། །བདེ་གཤེགས་ཀྱི་ཆོས་གོས་ལ་སྲིད་དུ་མཐོ་བཅུ་སྟེ་ཁྲུ་བཅོ་ལྔའོ། །ཞེང་དུ་མཐོ་དྲུག་སྟེ་ཁྲུ་དགུའོ། །དེའི་ཚད་དམ་དེ་ལས་ལྷག་པ་དགེ་སློང་ལ་མི་རུང་བར་བཤད་དོ། །ལས་ཀྱི་རྒྱུ་བ་ལུང་བསྟན་པ་དང་། ང་ལས་ནུའི་སྐྱེ་རབས་སོགས་ནི་གཞིའི་ཁ་པ་ནའོ། །ཁྱིམ་བདག་ལུཾག་༼ལུགས་༽ནི་ག་པའི་སྨན་གཞི། འཚོ་བྱེད་ནི་གོས། ཟས་སྦྱིན་ནི་གནས་མལ། མུ་སྟེགས་ཅན་ནི་རྩོད་པ་ཞི་བྱེད་དེ་ཁ་པ་ནའོ། །དེ་པ་ལས། རྣམ་པ་ལྔས་ནི་བྱིན་ལེན་བྱས་པར་མི་འགྱུར་ཏེ། མ་བཏང་བཞིན་ལེན་པ་དང་། བཟའ་བར་མི་སེམས་པར་ལེན་པ་དང་། གཞན་དུ་གཅིག་ཆར་ཤེས་ཏེ་ལེན་པ་དང་། འདུག་ན་མ་འདུག་པར་ལེན་པ་དང་། རང་བཞིན་ཅན་མ་ཡིན་པ་ལས་བླངས་པའོ། །གཞན་ཡང་བྱིན་ལེན་ལྔ་སྟེ། ཁྲིའུ་སྟེང་དུ་བྱིན་ལེན་བྱ་བ་དང་། ཁྲིའུ་དང་། ཁྲིའུ་ཆུང་ངུ་དང་། གུ་བ་དང་། ལྷུང་བཟེད་ཀྱི་གཞིར་གསལ་ལོ། །ཞེས་བཤད།། །།